Nirvana was 'n Amerikaanse rockgroep wat in 1987 in Aberdeen, Washington gestig is. Dit is gestig deur die hoofsanger-liedjieskrywer en kitaarspeler Kurt Cobain en die baskitaarspeler Krist Novoselic. Die groep het 'n opeenvolging van tromspelers gehad, voordat hulle Dave Grohl in 1990 gewerf het. Nirvana se sukses het alternatiewe rock uiters gewild gemaak. Hulle is dikwels die hoof-musiekgroep van Generasie X genoem. Hulle musiek beskik steeds oor 'n groot hoeveelheid lojale ondersteuners en beïnvloed steeds die moderne rock and roll kultuur. In die laat tagtigerjare het die groep hulself as deel van die grunge-toneel in Seattle gevestig en in 1989 hul eerste album getiteld Bleach by die onafhanklike platemaatskappy Sub Pop vrygestel. Hulle het 'n klank ontwikkel wat sterk gesteun het op dinamiese kontraste. Nirvana, wat in 1991 aangesluit het by die hoofstroom-platemaatskappy DGC Records, het onverwagte grootskaalse sukses behaal met snitte soos "Smells Like Teen Spirit", die eerste enkelsnit uit hul tweede album Nevermind (1991). Die album was 'n kulturele fenomeen in die negentigerjare en is later deur die RIAA gesertifiseer as Diamond. Nirvana se musiek word gekenmerk deur die punk-estetiese vorm daarvan.